197 Leo

Leo studiosus est industria naturali, generosus est in naturali irrationali, virtuosus in potentia corporali, dampnosus violentia feriali. Propter tria prima vir iustus comparatur leoni, propter quartum peccator.

Quod autem leo sit sagax industria patet quod apertis oculis vigilat quod dormit. Insequitur a venatoribus delet vestiga cum cauda ne capiatur. /f.58vb/ Terra aspicit ut minus timeat, sic vir iustus in statu incipiencium vigilat ad consciencie discucionem. Sic mulier se aspicit in speculo, Can. 5[:2]: *Ego dormio, et cor meum vigilat*.

Secundo, delet vestigia per contricionem et confessionem, sicut fur proicit rem ficturam ne apprehendatur cum ea. Set et hoc facit cum cauda, id est, memoria finis sui, scilicet, mortis, Eccli. 28[:6]: *Memento novissimorum*, id est, incerte mortis, iusti iudicium, pene dampnandorum, glorie beatorum, *et desine inimicari,* it est, facere inimicicias inter <~~carnem et spiritum carni~~> te et Deum. Ipsi non obediendo inter te et proximum, illi iniurando inter carnem et spiritum carni consenciendo, Deut. 33[:20]: *Benedictus in latitudine*, scilicet, caritatis, *Gad*, qui interpretur latro suspensus, *quasi leo requievit*, quia post deleitionem vestigiorum, id est, peccatorum, requiescit in lecto consciencie pacificate.

Item, terram viuencium considerat ut minus timeat presentem laborem, sicut secundum Gregorium, consideracio premii minuit vim flagelli. Et Num. 23[:24]: *Non accubabit leo*, id est, vir iustus, *donec devoret prædam*, id est, donec manducet in regnum celorum panem.

Secundo, leo generosus est natura quod sonat nomen suum in Greco, leo, quod dicitur rex latine, nam parcit hominibus prostratis, sed terribilis est animalibus. Vnde et in ipso rugiente bestie gressum signat, sic iustus in statu proficientis mitis est sapientibus obtemperando, Ysai. 11[:7]: *Leo quasi bos paleas comedet*, id est, iustus iusto erit amabilis.

Item, pius est penitentibus, Judic. 14[:14]: *De comedente*, id est, de leone, *exivit cibus*, refectus misericordia.

¶ Item, terribilis est peccatoribus qui penitere nolunt, sicut Moyses Pharoni, Amos 3[:8]: *Quis non* pauebit? Prou. 19[:12]: *Sicut fremitus leonis*, sic *ira regis*, ut scilicet, peccator videns Deum regem iratum figurat, figurat gressum ut vltra non procedat ad peccatum.

¶ Item, virtuosus est in potentia. Nam secundum Ysidorum libro 12 *Etymologiarum*, habet fortitudinem in pectore, firmitatem in capite, strenuitatem in opere. Vnde et catulos suos mortuos.

Tercio, de fremitu suo suscitat, sic vir fortis iustus feruore zeli, sic domus bene laqueata aut camentata dicitur fortis, Prou. 30[:30]: *Leo, fortissimus bestiarum, ad nullius pavebit occursum*. Nam caritas foris mittit timorem, sicut patet in Paulo quem nichil potuit separare a Christo, Rom. 8[:35-39].

Item, iustus firmus est in fundamento fidei, sicut edifium fundamentum supra petram. Dicitur forte, Prou. 12[:19]: *Labium veritatis firmum erit in perpetuum*. Gen. 49[:9]: *Catulus leonis Juda*, id est, confitem Christum per fidem.

Item, iustus vir est fremitus fiducia spe, sic mercator laborat spe lucri, Prou. 28[:1]: *Justus quasi leo confidens*, de preda quam venatur *abseque timore erit*. Verumtamen Ysidorus dicit quod leo timet et strepitu rotarum et ignem. Sic iustus timet ignem inferni et sibilum prophetarum. Vnde fiducia justi complectitur spem et timorem non humanum, sed diuinium quia spes sine timore ascendit in presumpcionem. Timor sine spe descendit in desperacionem propter predicta. Dicitur de Juda Machabeo tanquam de iusto, 1 Macc. 3[:4]: *Similis factus est leoni in operibus suis*. Apo. 5[:5]: *Vicit leo de tribu Juda*.

Quarto, leo dampnosus est violencia ferali quia potest. Quia habet crudelitatem rapacitatem voracitatem, sic peccato habet crudelitatem superbie sicut Pharono et Roboam, Eccli. 4[:35]: *Noli esse sicut leo in domo tua, evertens domesticos*. Iste leo est interficiendus per mansuetudinem, exemplo Dauid, 1 Reg. 17[:36]: *Leonem* superbie *et ursum* accidie *interfeci ego servus tuus*. In seruo notatur humanitas.

Item, peccator habet rapacitatem cupiditatis et auaritie, Psal. [9:30]: *Insidiatur ut rapiat pauperem*, quasi leo in spelunca sua. Et Eccli. 13[:23]: *Venatio leonis onager in eremo: sic pascua divitum pauperes*. Iste leo est interficiendus per misericordie liberalitatem. Exemplo Banaie, 1 Paralip. 11[:22]: (*Banaias*) qui *interfecit leonem in media cisterna tempore nivis*.

Tercio, habet voracitatem gule sicut diues epulo, Luc. 16[:19]. Et sicut Naabal, 1 Reg. 25[:11]. Nam 1 Pet. 5[:9] dicitur *adversarius vester diabolus tamquam leo rugiens,* etc. Iste leo interficiendus est per abstinencie fortitudinem. Exemplo Sampso- /f. 59ra/ nis, Iudic. 14[:6]: *Leonem, quasi hædum in frustra* descersit, *nihil omnino habens in manu*. Ideo Psal. [21:22]: *Salva me ex ore leonis*.

Item, leoni comparatur Christus propter tria. Propter suam clemenciam, quia prostratus parcit, sic Christus confitentibus. Secundo quia leo delet vestigia tamen cauda, sic Christus sua secreta vsque ad finalem iudicium. Tercio quia captiuos obuios repatriare permittit, sic Christus contritos.